Up-75/97
Natisni
Opravilna št.:
Up-75/97
Datum odločitve:
31. 5. 2000
ECLI:
ECLI:SI:USRS:2000:Up.75.97
Akt:
Ustavna pritožba A. A. zoper odločbo Ministrstva za delo, družino in socialne zadeve št. 02001/0728/96 0065 ZL z dne 14. 2. 1997
Izrek:
Ustavna pritožba A. A. zoper odločbo Ministrstva za delo, družino in socialne zadeve št. 02001/0728/96 0065 ZL z dne 14. 2. 1997 se zavrže.
Evidenčni stavek:
Ustavno sodišče zavrže ustavno pritožbo, če ni izpolnjen procesni pogoj, to je predhodno izčrpanje vseh pravnih sredstev.
Geslo:
Predhodno izčrpanje vseh pravnih sredstev kot procesni pogoj za vložitev ustavne pritožbe.
Pravna podlaga:
Zakon o Ustavnem sodišču (ZUstS), 51., 2. al. 1. odst. 55. čl.
Opomba:
Vrsta zadeve:
ustavna pritožba
Vrsta akta:
drugi akti
Datum vloge:
5. 3. 1997
Vrsta odločitve:
sklep
Vrsta rešitve:
zavrženje
Dokument:
US20195
Up-75/97
31. 5. 2000
S K L E P
Ustavno sodišče je v postopku za preizkus ustavne pritožbe A. A. iz Ž. na seji senata z dne 31. maja 2000
s k l e n i l o :
Ustavna pritožba A. A. zoper odločbo Ministrstva za delo, družino in socialne zadeve št. 02001/0728/96 0065 ZL z dne 14. 2. 1997 se zavrže.
O b r a z l o ž i t e v
1. Pritožnik je dne 5. 3. 1997 vložil ustavno pritožbo zoper odločbo Ministrstva za delo, družino in socialne zadeve št. 02001/0728/96 0065 ZL z dne 14. 2. 1997, s katero je bila zavrnjena njegova pritožba zoper odločbo Oddelka za družbene dejavnosti, občo upravo in skupne zadeve Upravne enote Ljubljana, Izpostava Bežigrad št. 59/A-1627/76-3 z dne 20. 11. 1996, po kateri se mu s 1. 1. 1996 ukine status vojaškega vojnega invalida. Ustavno pritožbo je vložil pred izčrpanjem pravnih sredstev, torej pred odločitvijo o pritožnikovi tožbi v upravnem sporu. Dne 24. 9. 1998 je Upravno sodišče pritožnikovi tožbi ugodilo in odločbo Ministrstva za delo, družino in socialne zadeve z dne 14. 2. 1997 odpravilo ter zadevo vrnilo v ponovni postopek. Ministrstvo je novo odločbo št. 02001/0728/96 0066 NP izdalo dne 10. 12. 1999. Z njo je odpravilo odločbo prvostopnega organa z dne 20. 11. 1996 in pritožniku kot vojaškemu vojnemu invalidu X. skupine priznalo invalidnino v mesečnih zneskih za posamezna obdobja po 1. 1. 1996. Na poziv Ustavnega sodišča, naj ustavno pritožbo dopolni z navedbo pravnega interesa za nadaljevanje postopka ustavne pritožbe z dne 5. 3. 1997, je pritožnik v vlogi z dne 24. 1. 2000 med drugim navedel, da od Ustavnega sodišča zahteva, da izda sodbo, s katero bo odločilo o izplačevanju invalidnine.
2. Ustavna pritožba je posebno pravno sredstvo, ki je dopustno zoper posamične akte drugih državnih organov, organov lokalnih skupnosti in nosilcev javnih pooblastil, kadar se z njimi posega v človekove pravice ali temeljne svoboščine. Ustavno sodišče pri tem presojanju ni inštanca rednim sodiščem. O konkretnih zahtevkih ne more odločati namesto njih, kar pričakuje pritožnik. Ustavna pritožba se lahko vloži šele, ko so izčrpana vsa pravna sredstva v posamičnem postopku.
3. V postopku, v katerem je bila izdana odločba, v zvezi s katero je bila vložena ustavna pritožba z dne 5. 3. 1997, pritožnik navaja, da je spet vložil pritožbo zoper odločbo upravnega organa. Pritožnik ni izkazal niti tega, ali je pritožbeni postopek pred upravnim organom druge stopnje sploh že končan. Glede na to ni izkazano, da so izčrpana pravna sredstva v smislu 51. člena Zakona o Ustavnem sodišču (Uradni list RS, št. 15/94 - v nadaljevanju:
ZUstS ). Zato je bilo treba ustavno pritožbo zavreči.
4. Senat Ustavnega sodišča je sprejel ta sklep na podlagi druge alinee prvega odstavka 55. člena ZUstS v sestavi: predsednica senata Milojka Modrijan ter člana dr. Janez Čebulj in Lojze Janko. Predsednica senata
Milojka Modrijan